ઉનાળાની રજાઓ હોવાના કારણે અમે સપ્તાહના આયોજન સાથે દાહોદ પહોંચ્યાં. સુરેશ અંકલ દાહોદ શહેરમાં સરસ્વતી સોસાયટીમાં રહેતા હતા. અમને તેઓ બસસ્ટેશને લેવા માટે આવ્યા હતા, તેથી ઘર શોધવામાં ખાસ મુશ્કેલી નહોતી પડી. બધાંને મળીને ઘડીભરમાં અમે પ્રવાસનો બધો થાક ભૂલી ગયાં હતાં. લગ્ન તેના નિર્ધારિત આયોજન પ્રમાણે પૂર્ણ થયાં. લગ્નમાં કશા પણ બાહ્ય આડંબર વગર સમાજના રિવાજ પ્રમાણે સાદાઈ જણાઈ આવતી હતી. સુરેશ અંકલે તો ગામના એ જ જૂના ઢોલીડા અને શરણાઈવાળાઓને બોલાવ્યા હતા. હિના શિક્ષિકા હોવાના કારણે હેમંત જીજુ જેવા શિક્ષક સાથે લગ્ન થયાં હોવાથી સૌને વિશેષ સંતોષ હતો.